2018-ի առաջին ամիսը կիսվեց, գրեթե մոռացվեցին ամանորյա աժիոտաժն ու հոգսերը, թեեւ ոմանք դեռ երկար կփակեն տոնական սեղանների համար արած պարտքերն ու երկար կզգան տոնի տխուր «հետեւանքները»։ Եռակի հոբելյանական տարին դժվարությամբ, դանդաղ, բայց մտնում է իր իրավասությունների մեջ՝ ոմանց խոստանալով բուռն անցուդարձ ու մաս փախցնելու հեռանկար, մյուսներին՝ նոր դժվարություններ։ Եթե տարվա առաջին հատվածը հագեցած կլինի քաղաքական իրադարձություններով՝ նոր նախագահի, վարչապետի ընտրություն, կառավարման առանց այն էլ խախուտ համակարգի ցնցումներ, ապա փետրվար-մայիսից կսկսվի շոուների ժամանակահատվածը՝ Առաջին հանրապետության 100-ամյակ, ղարաբաղյան շարժման 30-ամյակ, աշնանը՝ Երեւանի 2800-ամյակ, տարեվերջին՝ Ֆրանկոֆոնիայի համաժողով։